Montaža: Index; Foto: Marko Lukunić/Pixsell, Hina



NAKON gotovo dvije godine postupka na zagrebačkom Županijskom sudu sudsko vijeće u 10 sati objavilo nepravomoćnu presudu u slučaju Fimi media u kojem su se Ivo Sanader, HDZ i ostali optuženici teretili za izvlačenje više od 70 milijuna kuna iz javnih tvrtki. Svi optuženi proglašeni su krivima! Proglašeni su krivima za udruživanje sa svrhom počinjenja kaznenog djela i zlouporabu položaja i ovlasti.

> Pročitajte cijelu presudu (pdf)

Uskok je najavio žalbu na visinu kazne Sanaderu i Mačeku!

U presudi stoji da je Sanader u aferi Fimi-medija ilegalno stekao 15.275.000 kuna, dok se HDZ okoristio s 24.254.497 kuna. Nevenka Jurak, vlasnica Fimi-medije, za sebe je zadržala oko 2,5 milijuna kuna. Njena firma Fimi-media protupravno je stekla 11 milijuna kuna.

Sanaderu devet godina zatvora, njegovoj obitelji se oduzima 15,2 milijuna kuna

Ivo Sanader osuđen je na jedinstvenu kaznu od devet godina zatvora. U kaznu će mu biti uračunato vrijeme provedeno u istražnom zatvoru. Također, Sanaderu i članovima njegove obitelji će biti oduzeta imovina stečena kaznenim djelima.

Osim novca koji se nalazi na računima na ime Ive i Mirjane Sanader, njihovih kćeri Petre i Brune, te roditelja Sanaderove supruge, obitelji Sanader oduzimaju se i umjetnička djela koja su pronađena u njegovim kućama.

Mačeku uvjetna kazna!



Mladen Barišić je osuđen na jedinstvenu kaznu zatvora od tri godine. Ratko Maček osuđen je na godinu dana uvjetno, uz rok kušnje od četiri godine. Branka Pavošević dobila je 18 mjeseci zatvora. Nevenka Jurak osuđena je na dvije godine zatvora, te joj je također oduzet novac koji je protupravno stekla. Uvjetnu kaznu od godinu dana Ratko Maček je dobio uz objašnjenje da je njegova kriminalna aktivnost bila najblaža od svih

Oduzima se imovina HDZ-u i Fimi-mediji

HDZ je zbog afere Fimi-medija kažnjen globom od pet milijuna kuna. Također, od HDZ-a se oduzima iznos koji je Sanaderova stranka protupravno stekla. HDZ će ostati bez 2 milijuna kuna i 300 tisuća eura koji su oduzeti od Branka Bačića, oduzima se novac koji su uplatili na račun BMW-a, a u državni je proračun HDZ dužan uplatiti dodatnih 17 milijuna kuna!

Protupravno stečena imovinska korist od 11 milijuna kuna oduzima se i društvu Fimi-media, koje se presudom također ukida.

Tekst se nastavlja ispod oglasa

Treba napomenuti da je Uskok tražio da se HDZ-u oduzme 30, a Sanaderu 25 milijuna kuna. Sud je te iznose umanjio, zato što je utvrdio da dio novca kojim je HDZ raspolagao nije stigao preko Fimi-medije, već od donacija privatnih osoba.

Posljedice osjećamo i danas



I danas se, navela je sutkinja Čalić u presudi, na hrvatskom gospodarstvu osjećaju postupci Sanaderove skupine. Zahvaljujući njihovom tretiranju državnih firmi kao bankomata, brojne su tvrtke poslovale s gubitkom, što je za posljedice imalo i smanjenje broja zaposlenih, stoji u obrazloženju presude.



Sanader je, stoji u presudi, na najgori mogući način zloupotrebljavao svoj položaj i političku moć. "Ostvarivao je vrtoglave prihode, ali sve to mu nije bilo dovoljno. Imao je potrebu za gomilanjem materijalnih dobara na štetu svih onih koji su ga izabrali", kaže Čalić.



Sanader je, prema presudi, narušio i povjerenje u sustav u kojem se politička korupcija danas doživljava kao pravilo, a ne izuzetak. Zanimljivo je da je sud zaključio da je Mačekova odgovornost u ovom slučaju zapravo najmanja, pa se svrha kažnjavanja za njega može postići i novčanom kaznom.

"Kakva je to poruka kada zakone krše oni koji su izabrani da ih provode"



"Svaka presuda je poruka", rekla je sutkinja Čalić u obrazloženju presude. Objašnjava da je HDZ u inkriminiranom razdoblju bio na vlasti, te putem saborske većine donosio zakone. "Kakva je to poruka kada zakone krše oni koji su izabrani da ih provode?", pita se Čalić.



"Oni bi svojim stavom i životom zakone trebali učiniti suvišne", kaže sutkinja Čalić, te objašnjava da bi ponašanje osoba na političkim funkcijama trebalo nadilaziti zakone do te mjere da društvo nema potrebu propitivati da li je njihovo ponašanje u suprotnosti sa zakonom.



"Ovo je poruka i kako nasljednici plaćaju poruke svojih prethodnika", kazala je Čalić govoreći o HDZ-u, u kojem je u međuvremenu došlo do smjene vlasti. Političkim strankama i pravnim osobama poručila je da korupcija ne može proći nekažnjeno.

Neslućene posljedice korupcije



Naglasila je i da se tijekom suđenja, osim Sanaderovih nezasitnih financijskih apetita, otkio i skandalozan način kadroviranja u javnim tvrtkama u kojima je poslušnost stavljana ispred sposobnosti. Izbor za čelne pozicije se, kaže, svodio na one kojima nije bio mrzak odnos 'političko interesne kupovine' te one koji bi za ostanak na dužnosti slijepo slušali one koji su ih tamo postavljali. Takvi su direktori radili na štetu tvrtki kojima su bili na čelu, što se poput domino efekta odrazilo na loše poslovanje, smanjenje plaća i gubitke radnih mjesta, zaključio je sud.



"Građanima koji su obespravljeni, osiromašeni i malodušni, koji su izgubili povjerenje u vlast i takozvane elite ova presuda može biti tek zadovoljština jer su počinitelji za svoja djela kažnjeni, a otuđeno moraju vratiti", zaključila je sutkinja Čalić.

Sanader organizirao kriminalnu skupinu

U obrazloženju presude sutkinja Ivana Čalić navela je da se optuženike utvrdilo krivima za izvlačenje novca iz državnih firmi preko Fimi-medije. Ustanovljeno je da je prikupljeni novac Ivi Sanaderu dao Mladen Barišić. Izvučenim novcem financirao se HDZ, što je omogućila Branka Pavošević.



Sanader je, stoji u presudi, organizirao grupu ljudi s ciljem počinjenja kaznenog djela. Ratko Maček, Barišić, Pavošević i Nevenka Jurak bili su dio njegove kriminalne skupine. Sanader je bio na čelu grupe, te svojim suučesnicima davao naloge, koje su oni i izvršavali.

U obrazloženju presude također stoji da je Sanader, osobno i preko Mačeka, naredio Pavošević da novac koji joj preda Barišić, a koji je preko Fimi-medije izvučen iz državnih firmi, ne evidentira u poslovnim knjigama HDZ-a. Pavošević je, kaže sutkinja Čalić, to i napravila pa je dio novca Sanader zadržao za sebe, dok se dio novca koristio za financiranje HDZ-a.

Nevenka Jurak je Barišiću, stoji u presudi, predala 24 milijuna kuna, koje je podigla s računa Fimi-medije. Radi se o novcu kojeg je firma Nevenke Jurak na osnovu raznih poslova, što izvršenih, što neizvršenih, dobila od državnih poduzeća.

Ilegalno stečenim novcem se, stoji u presudi, financiralo i Sanaderovo putovanje u SAD. Novac mu je Barišić predao u njegovoj kući, a istim je novcem Sanader kupovao i odijela marke Brioni. Radilo se o više desetaka tisuća eura.



Novcem koji je izvučen iz državnih firmi HDZ je plaćao i naknade određenim "podobnim" članovima, među kojima su i Bianca Matković, Darko Milinović, Martina Banić, Davor Blažević i Ratko Maček. Novac koji je izvučen iz Fimi-medije koristio se, stoji u presudi, za plaćanje honorara Marku Perkoviću Thompsonu, Miši Kovaču, Nini Badrić, za kupnju BMW-a, za kupnju udjela u Osječkoj televiziji i Hrvatskom listu...



"Na stup srama stavljeni su i oni članovi HDZ-a koji s ovim nemaju veze. Iako mnogi članovi nisu očekivali pogodnosti na ime članstva sada i oni nose breme ovog kaznenog postupka", kazala je sutkinja.



Nekada najmoćniji hrvatski političar drugu je presudu za korupciju poslušao mirno i bez reakcija, a potom je ostao, kao i nakon svake rasprave, u razgovoru sa svojim odvjetnicima.

Uskok tražio 15 godina zatvora za Sanadera



USKOK je za bivšeg premijera u postupku u kojem je ispitano više od 130 svjedoka zatražio najdulju zakonom predviđenu kaznu, koja ne može biti duža od 15 godina te oduzimanje gotovo 24 milijuna kuna. U završnom govoru zamjenica ravnatelja USKOK-a Željka Mostečak ustvrdila je da je dokazano da je bivši premijer ustrojio kriminalno udruženje koje je iz javnih tvrtki preko Fimi medije izvlačilo novac za HDZ, ali i njega.



"Ovakvim postupanjem Ive Sanadera nesporno je ostvarena iznimna zlouporaba vlasti i položaja, isključivo s ciljem stjecanja novca ali i održavanja moći uz apsolutni izostanak svake odgovornosti".

"Koga briga za činjenice?"



Sanader je u svom završnom govoru zatražio oslobađajuću presudu. Ustvrdio je da USKOK nije dokazao optužnicu, da njihov glavni svjedok Mladen Barišić laže te da je žrtva političkog progona po nalogu Jadranke Kosor.



"Uopće nije bitno što tko kaže, mi smo dobili politički nalog da Sanadera strpamo u zatvor, da ga osudimo na dugogodišnju kaznu zakona i mi ćemo to pod svaku cijenu učiniti. Činjenice? Koga briga za činjenice? Pravda?".



Za bivšeg stranačkog rizničara Mladena Barišića USKOK je predložio trogodišnju zatvorsku kaznu, za vlasnicu Fimi medije Nevenku Jurak dvije godine, a HDZ-ovu blagajnicu Branku Pavošević godinu i pol zatvora.



Obrane su očekivano zatražile blaže kazne. Ratko Maček je tako zatražio oslobađajuću presudu dok je branitelj Nevenke Jurak zatražio da joj se odredi rad za opće dobro. Zbog priznanja krivnje obrana je zatražila da se Mladenu Barišiću odredi uvjetna, odnosno bezuvjetna kazna zatvora od šest mjeseci.



Podsjetimo, HDZ je slučaju Fimi media zatražio naknadu štete u iznosu od 50 milijuna kuna zbog, kako tvrde, pretrpljene materijalne i reputacijske štete, a njihovi zastupnici zatražili su oslobađajuću presudu.